
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkte nustatyta pažeidimų prevencijos funkcija, šiuo metu atlieka Nacionalinio kibernetinio saugumo centro prie Krašto apsaugos ministerijos (toliau – Perkančioji organizacija) vykdomo pirkimo „Interneto adresų kategorizavimo licencijos nuoma, skirta DNS užkardai“, Nr. 8611689 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą. Peržiūra prevenciniais tikslais atlikta tam tikra apimtimi, nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo. 
[bookmark: _Hlk158008227]Prevencine tvarka peržiūrėjusi Pirkimo dokumentus, atsižvelgdama į galiojantį teisinį reglamentavimą ir Pirkimo sąlygose nustatytus reikalavimus, Tarnyba teikia pastabas ir rekomendacijas (toliau – Rekomendacija) dėl Pirkimo dokumentuose nustatytų sąlygų: 
1. Dėl skelbime apie Pirkimą pateiktos informacijos:
Pirkimo sąlygų 1.6 papunktyje nustatyta, kad atliekamas žaliasis pirkimas, tačiau skelbimo apie pirkimą 5.1.7 papunktyje pažymėta – „Strateginių viešųjų pirkimų nėra“. 
Tarnyba primena, kad tuo atveju, kai vykdomas žaliasis pirkimas skelbimo apie pirkimą 5.1.7 papunktyje „Strateginis viešasis pirkimas“ neturi būti žymima, kad strateginių viešųjų pirkimų nėra, o turi būti pažymėta „Poveikio aplinkai mažinimas“, taip pat, aprašyme galima trumpai nurodyti, kad vykdomas žaliasis pirkimas, atitinkamai punkte „Žaliosios pirkimo kriterijų detalės“ pažymėti „Nacionaliniai žaliojo viešojo pirkimo kriterijai“, o punkte „Poveikio aplinkai mažinimo metodas“ gali būti pažymėta „Kita“.
2. Dėl pašalinimo pagrindų:
Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti Įstatymo 46 straipsnio 7 dalies nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo.“ 
Daugiau informacijos galima rasti Tarnybos informaciniame pranešime „EBVPD papildytas punktu D3“.
3. Dėl Pirkimo dokumentų:
3.1. Specialiųjų pirkimo sąlygų 9.3 papunktyje nustatyta, kad: „Perkančioji organizacija atmes tiekėjo pasiūlymą, jeigu kartu su pasiūlymu nebus pateikti šie pirkimo sąlygose reikalaujami dokumentai, kaip nurodyta pirkimo sąlygų 6.1 punkte.“ Pastebėtina, kad Specialiųjų pirkimo sąlygų 6.1 papunktyje nurodyti įvairaus pobūdžio dokumentai, t. y. tiek kvalifikaciją ir pašalinimo pagrindų nebuvimą patvirtinantys dokumentai (pavyzdžiui, EBVPD), tiek deklaracijos, įgaliojimai, subtiekėjų sutikimai, prekių atitiktį pagrindžiantys dokumentai ir kt. Atkreiptinas dėmesys, kad Pasiūlymų patikslinimo, papildymo ar paaiškinimo taisyklių[footnoteRef:2] 4.1[footnoteRef:3] papunktyje nustatyta, kad pirkimo dokumentuose turi būti nurodyti konkretūs dokumentai ar duomenys (ar jų grupės), kurių nepateikimas lemia pasiūlymo atmetimą. Pirkimo atveju, 9.3 papunkčio formuluotė, nukreipianti į visą 6.1 papunktį, gali nepagrįstai apriboti Perkančiosios organizacijos galimybę taikyti Įstatymo 45 straipsnio 3 dalyje įtvirtintą pasiūlymų patikslinimo, papildymo ar paaiškinimo institutą ir lemti iš esmės tinkamų pasiūlymų atmetimą vien dėl formalių, ištaisomų trūkumų. Atsižvelgiant į tai, kas nurodyta, rekomenduotina patikslinti 9.3 papunktį, aiškiai išskiriant konkrečius 6.1 punkto papunkčius arba dokumentų grupes, kurių nepateikimas lemia pasiūlymo atmetimą. Kitų dokumentų atžvilgiu rekomenduotina išsaugoti galimybę taikyti Įstatymo 45 straipsnio 3 dalyje numatytą pasiūlymų patikslinimo, papildymo ar paaiškinimo institutą tais atvejais, kai tai leidžiama pagal Įstatymą ir dėl to nėra keičiama pasiūlymo esmė. Pažymėtina, kad tokie pakeitimai sudarytų galimybę Perkančiajai organizacijai išvengti situacijų, kai dėl formalaus, ištaisomo trūkumo būtų privaloma atmesti iš esmės tinkamą ir galimai ekonomiškai naudingiausią pasiūlymą. [2:  Patvirtintos Tarnybos direktoriaus 2022 m. gruodžio 30 d. įsakymu Nr. 1S-240.]  [3:  4.1 papunktyje nustatyta, kad spręsdamas dėl prašymo patikslinti, papildyti ar paaiškinti pasiūlymą teikimo, pirkimo vykdytojas turi įvertinti: „galimybę teikti tokį prašymą, atsižvelgiant į pirkimo dokumentų reikalavimus. Jei pirkimo dokumentuose buvo numatyta, jog konkrečių dokumentų ar duomenų nepateikimas (nurodant konkrečius dokumentus ir (ar) duomenis, ar jų grupes, pvz., dokumentai, pagrindžiantys tiekėjo atitiktį kvalifikacijos reikalavimams) lemia pasiūlymo atmetimą, tiekėjui jų nepateikus, pirkimo vykdytojas negali naudotis pasiūlymo patikslinimo, papildymo ar paaiškinimo institutu šiam pasiūlymo trūkumui ištaisyti ir pasiūlymas turi būti atmetamas“.] 

3.2. Pirkimo sąlygų 5 priedo „Pasiūlymo forma“ 1 lentelėje prašoma pateikti interneto adresų kategorizavimo licencijos nuomos, skirtos DNS užkardai kainą (12 mėn. laikotarpiui), o Specialiųjų pirkimo sąlygų 10 priedo „Prekių pirkimo-pardavimo sutarties specialiosios sąlygos“ (toliau – Specialiosios sutarties sąlygos) 5.5 papunktyje nustatyta: „Pirkėjas sumoka Tiekėjui už Prekę (įskaitant ir už 13 mėnesių programinės įrangos palaikymą) ne vėliau kaip per 30 (trisdešimt) kalendorinių dienų nuo Prekių perdavimo–priėmimo akto pasirašymo (už visą 13 mėnesių laikotarpį) ir Sąskaitos gavimo dienos.“. Siekiant užtikrinti Įstatymo 35 straipsnio 4 dalį, kad „<...> Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“, rekomenduotina patikslinti Pirkimo dokumentus, pašalinant nurodytus neatitikimus. Perkančioji organizacija turėtų aiškiai nustatyti, koks yra perkamų licencijų nuomos laikotarpis (12 ar 13 mėnesių), ir užtikrinti, kad ši informacija būtų nuosekliai ir vienodai nurodyta visuose Pirkimo dokumentuose, įskaitant skelbimą apie pirkimą, techninę specifikaciją, pasiūlymo formą ir sutarties projektą.
4. Dėl Specialiųjų sutarties sąlygų:
4.1. Specialiųjų sutarties sąlygų 5.5 papunktyje nustatyta: „Pirkėjas sumoka Tiekėjui už Prekę (įskaitant ir už 13 mėnesių programinės įrangos palaikymą) <...>“, 6.1 papunktyje nustatyta: „Tiekėjas turi užtikrinti visą 13 (trylikos) mėnesių Prekių nuomos laikotarpį programinės įrangos palaikymą“. Pastebėtina, kad Pirkimo objektas yra interneto adresų kategorizavimo licencijos nuoma, skirta DNS užkardai. 
Pažymėtina, kad, priklausomai nuo gamintojo taikomo licencijavimo modelio, licencijų nuoma gali apimti ne tik teisę naudotis programine įranga ar paslauga nustatytą laikotarpį, bet ir papildomas paslaugas, pavyzdžiui, programinės įrangos ar duomenų bazių atnaujinimus, techninę pagalbą ar kitus su licencijos galiojimu susijusius elementus. Visgi, tokių paslaugų apimtis neturi būti preziumuojama, o turėtų būti aiškiai atskleista pirkimo dokumentuose. Atsižvelgiant į tai, kas nurodyta, rekomenduotina įvertinti, ar Specialiosiose sutarties sąlygose pakankamai aiškiai nurodytas Pirkimo objektą sudarančių paslaugų turinys ir tiekėjo įsipareigojimai visą licencijų galiojimo laikotarpį. Atkreiptinas dėmesys, kad Pirkimo sąlygų 2 priede „Techninė specifikacija“ (toliau – Techninė specifikacija) nustatyti funkciniai reikalavimai perkamam sprendimui ir reikalavimas teikti techninę pagalbą 24/7/365 režimu (1.3 papunktis), tačiau aiškiai neapibrėžta, kokios konkrečios teisės ir paslaugos sudaro licencijų nuomos turinį ir kokį turinį Perkančioji organizacija suteikia Specialiose sutarties sąlygose vartojamai sąvokai „programinės įrangos palaikymas“. Siekiant aiškaus Pirkimo objekto apibrėžimo, nuoseklaus Techninės specifikacijos ir Specialiųjų sutarties sąlygų aiškinimo, taip pat siekiant išvengiant galimų skirtingų jų interpretacijų vykdant Pirkimo sutartį, rekomenduotina patikslinti Pirkimo dokumentus, aiškiai nustatant, kokias teises ir paslaugas tiekėjas privalo užtikrinti visą licencijų galiojimo laikotarpį, įskaitant, jei tai atitinka Perkančiosios organizacijos poreikį, teisę naudotis licencijomis visą jų galiojimo laikotarpį, duomenų bazių ir (ar) programinės įrangos atnaujinimus, techninę pagalbą bei kitus su licencijų galiojimu susijusius įsipareigojimus;
4.2. Specialiųjų sutarties sąlygų 10.2 papunkčiuose nustatyti dideli arba nuolatiniai esminės sutarties sąlygos vykdymo trūkumai iš esmės dubliuojami Specialiųjų sutarties sąlygų 12.2 papunkčius, kuriuose tos pačios faktinės aplinkybės kvalifikuojamos kaip esminiai sutarties pažeidimai, pavyzdžiui, Specialiųjų sutarties sąlygų 10.2.1 ir 12.2.5 papunkčiuose reglamentuojamas tiekėjo vėlavimas daugiau kaip 5 darbo dienas perduoti prekes, 10.2.2 ir 12.2.7 papunkčiuose – Įstatymo 45 straipsnio 21 dalyje nurodytų aplinkybių atsiradimas, o 10.2.3 ir 12.2.6 papunkčiuose, tiekėjo pareigos pateikti Įstatymo 51 straipsnio 12 dalyje nurodytus dokumentus nevykdymas. Specialiųjų sutarties sąlygų 12.1.2 papunktyje nustatyta, kad Perkančioji organizacija turi teisę vienašališkai nutraukti sutartį tiek nustačius didelius arba nuolatinius esminės sutarties sąlygos vykdymo trūkumus, tiek tiekėjui padarius esminį sutarties pažeidimą, tačiau Specialiųjų sutarties sąlygų 9.3 ir 9.10 papunkčiuose nustatytos finansinės sankcijos siejamos tik su Specialiųjų sutarties sąlygų 12.2 papunkčiuose nustatytais esminiais sutarties pažeidimais.
Atsižvelgiant į tai, kas nurodyta, neaišku, kokiais atvejais tos pačios faktinės aplinkybės turėtų būti kvalifikuojamos kaip dideli arba nuolatiniai esminės sutarties sąlygos vykdymo trūkumai pagal Specialiųjų sutarties sąlygų 10.2 papunkčius, o kokiais, kaip esminiai sutarties pažeidimai pagal Specialiųjų sutarties sąlygų 12.2 papunkčius. Taip pat neaišku, kokios teisinės ir finansinės pasekmės taikomos tais atvejais, kai sutartis nutraukiama dėl Specialiųjų sutarties sąlygų 10.2 papunkčiuose nustatytų didelių arba nuolatinių esminės sutarties sąlygos vykdymo trūkumų, kadangi Specialiųjų sutarties sąlygų 9.3 ir 9.10 papunkčiuose nustatytos sankcijos siejamos tik su Specialiųjų sutarties sąlygų 12.2 papunkčiuose nustatytais esminiais sutarties pažeidimais.
Siekiant užtikrinti aiškų ir nuoseklų Specialiųjų sutarties sąlygų taikymą, rekomenduotina aiškiai atriboti Specialiųjų sutarties sąlygų 10.2 ir 12.2 papunkčių taikymo sritis ir nustatyti, kokiais atvejais taikomas kiekvienas iš šių pagrindų, taip pat aiškiai nustatyti kiekvienu atveju taikytinas teisines ir finansines pasekmes;
4.3. Specialiosiose sutarties sąlygose nėra aiškiai apibrėžta, nuo kurio momento laikoma, kad interneto adresų kategorizavimo licencija yra tinkamai perduota Perkančiajai organizacijai ir pradedamas skaičiuoti licencijos nuomos bei programinės įrangos palaikymo laikotarpis. Specialiųjų sutarties sąlygų 4.1 papunktyje nustatyta, kad licencijuota prieiga pateikiama elektroniniu paštu, 5.5 papunktyje numatytas atsiskaitymas po prekių perdavimo–priėmimo akto pasirašymo, 6.1 papunktyje nustatytas 13 mėnesių palaikymo laikotarpis, o 11.1 papunktyje nurodyta, kad sutartis galioja 13 mėnesių nuo jos įsigaliojimo dienos, tačiau nei viename papunktyje nėra aiškiai nustatyta, kuris iš šių momentų laikomas licencijos perdavimo momentu. Dėl šių priežasčių gali kilti neaiškumų sprendžiant klausimus dėl įsipareigojimų įvykdymo, licencijos galiojimo laikotarpio, atsiskaitymo ir netesybų taikymo. Atsižvelgiant į tai, kas nurodyta, rekomenduotina aiškiai nustatyti, kad licencija laikoma perduota nuo momento, kai Perkančiajai organizacijai suteikiama veikianti licencijuota prieiga (aktyvuojama licencija) ir pasirašomas prekių perdavimo–priėmimo aktas ar kt., taip pat aiškiai įtvirtinti, kad nuo šio momento pradedamas skaičiuoti licencijos nuomos ir programinės įrangos palaikymo laikotarpis;
4.4. Specialiųjų sutarties sąlygų 5.5 papunktyje nustatyta: „Pirkėjas sumoka Tiekėjui už Prekę (įskaitant ir už 13 mėnesių programinės įrangos palaikymą) ne vėliau kaip per 30 (trisdešimt) kalendorinių dienų nuo Prekių perdavimo–priėmimo akto pasirašymo (už visą 13 mėnesių laikotarpį) ir Sąskaitos gavimo dienos.“, t. y. už visą 13 mėnesių licencijos nuomos ir programinės įrangos palaikymo laikotarpį atsiskaitoma iš karto po prekių perdavimo–priėmimo akto pasirašymo, tačiau nei Specialiosiose sutarties sąlygose, nei bendrosiose sutarties sąlygose nėra nustatytos tokio atsiskaitymo pasekmės tuo atveju, jeigu sutartis būtų nutraukta nepasibaigus 13 mėnesių laikotarpiui. Atsižvelgiant į tai, neaišku, ar Perkančiajai organizacijai būtų grąžinama proporcinga kainos dalis už nepanaudotą laikotarpį, ar licencija galioja iki iš anksto apmokėto laikotarpio pabaigos, ar taikomas kitoks atsiskaitymo mechanizmas. Dėl to lieka neaiškios šalių teisės ir pareigos sutarties nutraukimo atveju. Įvertinus tai, kas nurodyta, rekomenduotina papildyti nuostatomis, kurios aiškiai reglamentuotų šalių tarpusavio atsiskaitymą ir licencijos naudojimo teisę sutarties nutraukimo atveju, kai už visą licencijos galiojimo laikotarpį yra atsiskaitoma iš anksto.
5. Pastebėtina, kad Tarnyba nevertino Techninės specifikacijos teisėtumo ar pagrįstumo, tačiau atkreipia dėmesį į tam tikrus Techninės specifikacijos reikalavimus, kurių būtinumą, proporcingumą ir ryšį su Pirkimo objektu Perkančioji organizacija turėtų būti pasirengusi pagrįsti, atsižvelgdama į Pirkimo tikslą ir poreikį. Tarnyba taip pat primena, kad Įstatymo 37 straipsnio 3 dalyje nustatyta, jog techninė specifikacija turi užtikrinti konkurenciją ir nediskriminuoti tiekėjų. Šio reikalavimo laikymasis vertinamas ne tik pagal atskirus techninės specifikacijos reikalavimus, bet ir pagal jų visumą, kadangi formaliai teisėti pavieniai reikalavimai, vertinami kartu, tam tikrais atvejais gali nepagrįstai apriboti konkurenciją ar sudaryti prielaidas dalyvauti tik siauram tiekėjų ar gamintojų ratui.
Atsižvelgiant į tai, kas nurodyta, rekomenduotina Perkančiajai organizacijai įsivertinti ir, esant poreikiui, gebėti pagrįsti, kad Techninėje specifikacijoje nustatyti reikalavimai yra objektyviai būtini siekiamam tikslui, proporcingi Pirkimo objektui ir neapriboja konkurencijos, pavyzdžiui, Techninės specifikacijos 2.5 papunktyje nustatytą reikalavimą: „palaikyti IAB taksonomiją bei naudotojo apibrėžiamas papildomas kategorijas“, 2.8 papunktyje nustatytą reikalavimą: „palaikyti diegimą (integracijas) lokaliai, debesijoje ir hibridiniu modeliu: 2.8.1. lokalios diegimo versijos atveju turi būti palaikomi duomenų bazės atnaujinimai ne rečiau kaip kas 30 minučių, o palaikomos platformos turi apimti Unix/Linux, FreeBSD, Debian, CentOS ir Windows. 2.8.2. hibridinio modelio atveju sprendimas turi naudoti lokalią seed duomenų bazę (populiariausių URL db) ir, neradus įrašo joje, vykdyti užklausą į debesijos tarnybą <...>“ ir 2.10 papunktyje nustatytą reikalavimą: „neriboti vartotojų kiekio“. 
Pažymėtina, kad už tinkamą pirkimo dokumentų, įskaitant techninės specifikacijos, parengimą ir jų atitiktį Įstatymo reikalavimams atsako perkančioji organizacija.
Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais.
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis.
